Musajik Malabar

Musajik Malabar atau Musajik Jama-Ath Muslim Malabar (Malay: , Arabic: ), disabuik juo sabagai musajik kubah Ameh; adalah satu-satunyo musajik Muslim Malabar di Singapura. Musajik iko balokasi di pasimpangan jalan Victoria jo Jalan Sultan di distrik Kampong Glam, di Rochor Planning Area di Central Area. Musajik iko dibangun bagaya Musajik Sultan dengan ubin lantainyo balapih lazuli nan berwarna biru jo putiah. Musajik iko disabuik juo sabagai saudaranyo Musajik Sultan, karano bantuak kubah amehnyo nan saroman.

Sijarah 
Sabalum adonyo musajik iko, dahulunyo lokasi iko marupoan kuburan nan dipakai untuak pamakaman pado parang dunia II. Katiko itu kaum Muslim India lah nan partamo mambangun sabuah musajik jo pamakaman muslim dilokasi iko. Karano tajadinyo parang, mambuek musajik rusak dan ditinggaan sajo sampai sakitar tahun 1929. Musajik tasabuik kamudian diambiak alih dek Jamaah Muslim Malabar. Jamaah Muslim Malabar; awalnyo barasa dari negara india bagian salatan. Jamaah Muslim Malabar tabantuak pada tahun 1927, Pasakutuan jamaah ko marupoan sabuah asosiasi untuak mangurusi masalah anggota komunitas, nan sabagian gadang tadiri dari padagang tekstil jo padagang ameh. Kantua partamo Jamaah Muslim Malabar ko barado di sabuah ruko di Jalan Changi, kamudian pindah ka Jalan Bussorah dan akhianyo manatap di Jalan Victoria.

Kampanye panggalangan dana nan diluncuakan untuak mambiayai pambangunan baliak musajik iko mambuek masyarakik tatarik. Sumbangan banyak datang dari masyarakaik Muslim dan juo nonmuslim. Musajik Malabar diresmian atau dibukak dek Yang Dipertuan Negara Yusof bin Ishak pado tanggal 24 Januari 1963. Musajik iko dapek manampuang jamaah sakitar 1000 urang.

Indak lamo sasudah paresmian, disakitaran lokasi ko dimulai pulo pambangunan kota. Kaadaan ko mambuek musajik ko dilakuan renovasi dibabaro bagian sarupo dindiang nyo di cat. Ado babarapo area nan indak dicat sarupo bagian dalam musajik. Kasado bangunan didekorasi ulang jo manggunoan cat warna ijau dan biru tarang. Jamaah kamudian memutuihan untuak mancat bagian dalam musajik pado tahun 1995. Pado tahun 2009, musajik  direnovasi baliak untuak mampatahankan kaunikan arsitekturnyo.

Pado maso kini, salain untuak sholat, musajik Malabar manjadi pusek kagiatan komunitas Muslim Malabar. Biasonyo rami satiok hari Jumaik, jo Hari Rayo, Idul Fitri, Idul Adha dan acara-acara kaagamoan lainnyo.

Arsitektur 
Musajik Malabar dibangun bagaya arsitektur Islam konvensional. A.H Sidique, saurang imigran dari India nan merancang Musajik Malabar iko. inyo juo nan marancang bangunan Sri Guru Nanak Sat Sangh Sabha gurdwara di Jalan Wilkinson. A. H Sidique ko marupoan urang nan batangguang jawab ateh konstruksi jo desain babarapo bangunan nan ado di Singapura. Ruponyo, inyo indak pernah mamunguik biaya desain untuak bangunan kagamoan.

Musajik iko arsitektur babantuak tradisional; dihiasi kubah ameh gadang dengan bulan sabik jo bintang di bagian tangah ateh; sarato jo menara gadang babantuak menara segi dalapan nan ditutuik jo kubah nan labiah ketek dengan bulan sabik jo bintang di sabalah suok kubah utamo. Di sabalah kida kubah utamo ado kubah ketek lainnyo dengan bulan sabik jo bintang.

Lantai dasa musajik ko marupoan tampek balajar Alquran, ruang imam, jo ruang tamu. Sabuah paviliun dua lantai nan tapisah dari musajik dijadian kantua jo tampek bawudhuk. Ruang salat utamo talatak di lantai partama. Ruang ko manghadok ke arah kiblat atau Mekah sarato dikaliliangi dek barando nan lueh di katigo sisinyo. Janjang untuak manuju ka lantai dasa mangarah pulo ka arah kiblat. Musajik iko adolah musajik jo arsitektur religius nan unik di Singapura.

Di bagian luaa, tadapek tampek khusus untuak mayimpang alaik penyalanggaroan jenazah sarupo karando jo tampek mandi jenazah. Di bagian balakang, kiniko masih tadapek pamakaman ketek nan sabagian indak digunoan lai nan disabuik juo sabagai Pemakaman Muslim Tittacheri.

Transportasi 
Untuak manuju ka musajik iko, dapek ditampuah jo MRT nan naiknyo dari stasiun MRT Lavender atau Lavender MRT station.

Rujuakan 

Bulan Asia Wikipedia 2020
Musajik di Singapura
Singapura